Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: tartotta be az államigazgatási eljárás általános szabályairól szóló 1957. évi IV. törvény rendelkezéseit, amikor nem hozott
Paragraph Index: 1060

tartotta be az államigazgatási eljárás általános szabályairól szóló 1957. évi IV. törvény rendelkezéseit, amikor nem hozott határozatot. A panasszal azonban érdemben foglalkozott, mert megkereste a Volán Rt.-t és levelében kérte, hogy tegye meg a szükséges intézkedéseket a zaj csökkentése érdekében. A határozathozatal elmulasztásával az önkormányzat jogszabályt sértett, és a jogállamiságból fakadó jogbiztonság szerves részének tekintendő tisztességes eljáráshoz való jog és a jogorvoslathoz való jog sérelmét okozta, és ezzel gyakorlatilag kizárta a fellebbezés, valamint a bírósághoz való fordulás lehetőségét is. Az alkotmányos jogokkal kapcsolatos visszásság megállapításának vagy elvetésének feltétele a célhoz kötöttség és az arányosság vizsgálata. Az államigazgatási eljárás elhúzódásának egyetlen alkotmány által elismert célja lehet, ez pedig a tényállás pontos megállapítása. A vizsgálat során az országgyűlési biztos nem talált olyan alkotmányos célt, mely indokolta volna az államigazgatási eljárás elhúzódását. Az országgyűlési biztos megállapította, hogy alkotmányos jogokkal kapcsolatos visszásságot okozott a jegyző az Alkotmányban biztosított egészséges környezethez való joggal, valamint a legmagasabb szintű testi és lelki egészséghez fűződő joggal összefüggésben, amikor a panaszos kérelmét nem bírálta el. Az országgyűlési biztos kezdeményezte az illetékes jegyzőnél, hogy ellenőrizze a kötelezést tartalmazó határozat végrehajtását, és ennek eredményéről tájékoztasson. A kezdeményezésre reagáló állásfoglalás előterjesztésére nyitva álló határidő eltelt, a jegyző a kezdeményezést elfogadta. OBH 3711/1999. Az Alkotmány 2. § (1) bekezdésében deklarált jogállamiság elvéből fakadó jogbiztonsággal és az Alkotmány 70/D. §-ban foglalt lehető legmagasabb szintű testi és lelki egészséghez való joggal összefüggésben visszásságot okoz, ha a jogszabály megjelenése és kihirdetése közötti idő rövidsége miatt nincs kellő idő arra, hogy az érintettek megfelelően felkészülhessenek a gyógyszertámogatásokkal kapcsolatos rendelet módosításának alkalmazására. Teljes szöveg: 3.2. alfejezetben. OBH 3774/1999. Az Alkotmány 70/E. §-ában deklarált szociális biztonsághoz való joggal és az Alkotmány 70/D. §-ában megfogalmazott legmagasabb szintű testi és lelki egészséghez való joggal összefüggésben visszásságot okoz, ha a bentlakásos otthonban a jogszabályi előírások ellenére nem alakítják ki az elkülönítőt. A dédestapolcsányi Idősek Mentálhigiénés Otthonának lakója panaszában sérelmezte, hogy az otthon megközelíthetetlen és az ellátás rossz. Az állampolgári jogok országgyűlési biztosa vizsgálatra felkérte a Borsod-Abaúj-Zemplén Megyei Közigazgatási Hivatalt. A Közigazgatási Hivatal vizsgálata alapján az állampolgári jogok országgyűlési biztosa megállapította, hogy az otthon dolgozóinak létszáma és a gondozottakkal közvetlenül foglalkozó dolgozók szakképesítési aránya a jogszabályi előírásoknak megfelelt. Megállapította továbbá, hogy az otthon biztosította az éjszakai és nappali tartózkodásra, a tisztálkodásra, az étkezésre és a közösségi együttlétre szolgáló helyiségeket, a jogszabályoknak megfelelő napi háromszori étkezést és a szükséges diétákat. Az otthon ellátta a lakókat a jogszabályban előírt mennyiségű ruházattal, textíliával és tisztálkodó szerekkel. Az egészségügyi alapellátást az intézmény orvosa biztosította, a jogszabályban előírt időtartamban. Az otthon gondoskodott a lakók gyógyszerrel és gyógyászati segédeszközzel való ellátásáról. A lakók mentálhigiénés ellátása, foglalkoztatása és szabad vallásgyakorlása biztosított volt. A Közigazgatási Hivatal a vizsgálat során megállapította, hogy az épületben nem alakítottak ki betegszobát, az egyik fürdőszoba felújításra szorult, a szobák zsúfoltsága miatt a szekrényeket több esetben a folyosókon helyezték el és az egyik lakószobában vizeletszag érződött. Az állampolgári jogok országgyűlési biztosa megállapította, hogy az elkülönítő hiánya a gondozottak legmagasabb szintű testi és lelki egészséghez való jogával összefüggésben visszásságot okozott , arra tekintettel azonban, hogy a Közigazgatási Hivatal a feltárt hiányosságok megszüntetésére felhívta a fenntartót, az állampolgári jogok országgyűlési biztosa ajánlást nem tett. OBH 3971/1999. és OBH 3972/1999. A személyes gondoskodást nyújtó nem állami intézmények ellenőrzésének szabályozási hiányosságai, az engedély nélkül működő intézmények bezáratását lehetővé tevő jogszabály hiánya, emiatt az érintett hatóságok intézkedéseinek elhúzódása és hatástalansága sérti a gondozottak jogát a jogállamisághoz és ennek lényegi elemét képező jogbiztonsághoz [Alk. 2. § (1) bek.], az élethez és az emberi méltósághoz [Alk. 54. § (1) bek.], a lehető legmagasabb szintű testi és lelki egészséghez [Alk. 70/D. § (1) bek.] és az öregség, betegség, rokkantság esetén a szükséges ellátáshoz [Alk. 70/E. § (1) bek.]. Teljes szöveg: 3.2. alfejezetben. 2000/88/II. szám OBH 4167/1999. Az Alkotmány 54. § (1) bekezdésében, valamint a 70/D. § (1) és (2) bekezdésben deklarált, az emberi méltósághoz és a lehető legmagasabb szintű egészséghez való alkotmányos jogokkal összefüggésben a kedvezőtlen körülmények között működő kórház a sérelem közvetlen veszélyét jelenti. A fővárosi fenntartású Kun utcai Kórház és Rendelőintézet működésével kapcsolatban az állampolgári jogok országgyűlési biztosának általános helyettese hivatalból indított vizsgálatot, mivel olyan adatok jutottak tudomására, hogy a rendkívül rossz körülmények ellenére évek óta húzódik az osztályok — többek között az égés és plasztikai sebészet — átköltöztetése a kijelölt és felújított épületbe. Az állampolgári jogok országgyűlési biztosának általános helyettese megállapította, hogy a kedvezőtlen körülmények között működő kórház, illetve érintett osztályainak átköltöztetése a műszaki átadást követően a mai napig nem történt meg. Vizsgálatában kimondta, irreleváns, hogy milyen adminisztrációs okok akadályozták és jelenleg is akadályozzák az átköltözést, ha ezek az akadályok nem elháríthatatlanok. A befogadó épület építésszerelési munkái 1998 december végére, a műszaki átadás 1999 márciusra teljesült, ezért a közbeszerzési eljárásra való hivatkozás nem fogadható el a körülmények indokolására. A fennálló helyzetet a fenntartó elismerte. A kórház jelenlegi helyzete, e feltételek közötti működése az emberi méltósághoz és a lehető legmagasabb szintű egészséghez való alkotmányos jogokkal összefüggésben a sérelem közvetlen veszélyét hordozza, a körülmények mielőbbi megváltoztatása nem tűr halasztást. Az országgyűlési biztos általános helyettese kezdeményezésében felkérte a fenntartó Fővárosi Önkormányzat Közgyűlését, hogy a felhívott alkotmányos jogok veszélyének kiküszöbölése érdekében intézkedjen a mihamarabbi átköltöztetés érdekében. A kezdeményezést az érintett elfogadta. OBH 4182/1999. Az Alkotmány 2. § (1) bekezdésében és a 70/D. § (1) bekezdésében deklarált jogbiztonsághoz való, illetve a legmagasabb szintű testi és lelki egészséghez való joggal összefüggő visszásságot okoz, ha a villamos áramot szolgáltató társaság a fogyasztó díjtartozása miatt anélkül függeszti fel a szolgáltatatást, hogy az intézkedés várható időpontjáról előzetesen értesítené a fogyasztót. Teljes szöveg: 3.2. alfejezetben. OBH 4308/1999. Nem állapítható meg az Alkotmány 70/D. § (1) bekezdésében deklarált lehető legmagasabb szintű testi és lelki egészséghez való joggal kapcsolatban visszásság, amikor a kórház — az 1997. évi XLVII. tv. 24. § (1) bekezdésében előírt értesítési kötelezettségének megfelelően — idegenkezűség gyanúja miatt a rendőrségnek bejelentést tett. A panaszos beadványában sérelmezte a gondozottakkal való bánásmódot az Eleki Pszichiátriai Betegek és Értelmi Fogyatékosok Otthonában. A vizsgálat az élethez és emberi méltósághoz, a lehető legmagasabb szintű testi és lelki egészséghez, a szociális biztonsághoz való jog sérelmének gyanúja miatt indult. A panaszos állítása szerint az Eleki Pszichiátriai Betegek és Értelmi Fogyatékosok Otthonában az ápolók súlyosan bántalmaztak egy gondozottat, akit 1999. szeptember 14-én kórházba kellett szállítani. A bejelentés szerint a gondozottat olyan erősen gyógyszerezett állapotban szállították kórházba, hogy esetében súlyos gyógyszer-túladagolás is diagnosztizálható volt. A panaszos tájékoztatása szerint a kórház nem tett bejelentés az ügyről a rendőrségnek. A gyulai Pándy Kálmán Kórház orvos-igazgatójának és a Gyulai Rendőrkapitányság vezetőjének tájékoztatása szerint a gondozottat 1999. szeptember 13-án 17.00 órakor vették fel a kórház intenzív osztályára, azt követően, hogy a Baleseti Sürgősségi Ambulancián ellátásban részesült. A beteg felvételekor gyógyszer-túladagolás gyanúja nem merült fel, ezért ilyen irányú vizsgálatokat a továbbiakban nem végeztek. A kórház véleménye szerint nehezen hozzáférhető tudata alapbetegségével, a pszichiátria által javasolt gyógyszerek szedésével és a felvétele előtt napokon át tartó magas lázas állapotával magyarázható. A felvételekor sérüléseinek eredete nem volt pontosan tisztázható, így a Rendőrkapitányságnak 1999. szeptember 14-én az intenzív osztály bejelentést tett. A rendőrség az otthonban helyszíni szemlét tartott. Az ügyben orvos szakértői véleményt kértek (1999. szeptember 21.), ami az iratoknak az országgyűlési biztoshoz érkezéséig (1999. október 1.) még nem készült el. Bűncselekmény elkövetésének alapos gyanúja az orvos szakértői vélemény alapján állapítható meg. Az állampolgári jogok országgyűlési biztosának vizsgálata megállapította, hogy a kórház az 1997. évi XLVII.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes